Wir, frow Irmengart von Hohenberg, eptischin zuͦ disen ziten, ✳ und der convent gemeinlich der clostˀfrowē ze Kùngesfelt, Sant
Claren ordens, in Costentzer bistuͦm, ✳ tuͦnt kunt und vˀjehent allermenlichem mit disem offnē briefe, ✳ daz wir dem bescheiden Markwart
Godel, burger ze Zovingē, ✳ vˀlihen hant ✳ unser Ober Mùli, gelegen ze Zovingen an der Wigerren, ✳ mit aller ir zuͦgehorde ✳ und mit allem
dem hienachgeschribnen geschirre, ✳ und hant daz getan mit solichen gedingen: ✳ dez ersten, ✳ daz der egen̄ Godel uns oder unsern nachkūmen
hinnanhin alle jar, ✳ die wile er die vorgen̄ mùli inne hat, ✳ fùntzig mùt kornes
ij mùt,
zwen teil an kernen und einē drittenteil ✳ an mùlikorne, und
ein pfunt pfēninge fùr ein swin ✳ je der mùntze, so zuͦ den ziten in dem lande ze Ergow ✳ genge und gebe ist, ✳ allejerlichs von der obgen̄ mùli ze
zinse ✳ richten und weren sol. den selben jetzgen̄ zins ✳ sol er uns richten und weren ✳ zuͦ den vier fronvastē jegliches jares ✳ und sin jeglichˀ
fronvastē einē vierdenteil richten, ✳ also wenn jegliches jares sant Verenē tag kūmet, ✳ daz er uns den zins, der dez selben jares gevallē ist,
gar und gentzlich gerichtet und gewert sol han, ✳ und daz ouch denn sin jar, ✳ alz er die mùli entpfangen hat, ✳ je uff sant Verenē tag us sol sin.
und sol ouch die vorges₎ mùli, daz mùli hus und alles daz nachgeschriben geschirre und alle ander der jetzgen̄ mùli zuͦgehoͤrde ✳ in also
guͦtem und nutzlichem buw ✳ haben und halten und ouch ouch lassen und uffgeben, ✳ so es ze schulden kumt, ✳ also er si jetz funden und
entpfangen hat, ✳ ane alle gevˀde. ✳ und dez zuͦ einre merrē sicherheit, ✳ so hat der obgen̄ Markwart Godel fùr sich und sin erbē ✳ uns und
unsern nachkūmē ✳ in eines rechten und werenden pfandes wise ze pfande vˀsetzet ✳ und ingegeben ✳ sin hus, gelegē ze Zovingē in der
stat, ✳ und alles sin guͦt, ligendez und varndez, standez und gandez, ✳ wie es geheissen oder genempt ist, nùtzit usgenomē, also und mit
den gedingē, were, daz er uns oder unsern nachkūmē ✳ die vorgen̄ zinse jeglichs jares uff sant Verenē tag ✳ und da vor
zuͦ den zilen, ✳ alz vorgeschribē stat, ✳ nùt gar und gentzlich gerichtet und bezalt hette, ✳ oder ob er die vorgen̄ mùli mit allen ir zuͦ¬
gehorde und ouch mit allem nachgeschribnē geschirre ✳ nùt in also guͦtem und nùtzlichem buwe und eren hette, alse vorges₎
ist, ✳ daz dên wir oder unser botten allez sin guͦt ✳ mit dem egen̄ sinē huse ✳ soͤllent und moͤgent angriffē und vˀkoͧffē, mit gericht
und ane gerichte, ✳ wie es uns aller fuͦglichest ist, ✳ ane sin und siner erben zorn ✳ und ane aller menliches sumung und widˀrede,
ane gevˀde. ✳ und ist ouch diz das geschirre, so er in der obgen̄ mùli funden hat: ✳ dez ersten ✳ anderhalb fuͦder Dieflichkomer ✳ und andˀhalb
fùder Mùlitallerrē, ✳ ein fuͦder ✳ roͤllstein, ✳ vier billen, ein bluwen ✳ mit sechs stoͧsseln, zwei bùtelfas, ✳ ein bûttinē, ✳ zwo kisten, ✳ do man korn
und mel inne gehaltet, ✳ ein ros und einē karrē, ✳ alz es dahin gat, ✳ sol nùn pfunt stebler wert sin, ✳ sechs wendelboͧm mit wasser
redern, daz mùlihus mit guͦten eren, ✳ zwen negber, ✳ ein hebysen, ✳ ein ax, ✳ ein howemesser, ✳ ein ysenslegel, ✳ ein barte, ✳ ein vierteil
und ein ymi. ✳ diz alles hat er in guͦten eren funden. ✳ es ist ouch beredet und bedinget, ✳ were, daz er an der egen̄ mùli ùtes besserung oder buwend wùrde, ✳ also daz die selbe mùli ✳ von dem buwe und der besserung ✳ fùnff pfunt pfēninge besser wùrde, ✳ dēn er
si funden hat, ✳ umb den selbē buw und besserung ✳ soͤllent wir oder unser nachkūmē im und sinē erbē ✳ nùtes ablegē und gebunden sin ze gebende, ✳ und sol ouch er an der obgen̄ mûli nitt besseren noch buwē fùrer wan untz an fùnff pfunt, ✳ wan mit
wissend, rat und heissend ✳ unser oder unser amplùten, ✳ ane gevˀde. ✳ har umb zuͦ einē warē, offnē urkùnd und einre stetē
sichˀheit aller vorges₎ dinge, ✳ so haben wir, die egen̄ eptischin und der convent, unsrùy ingesigel offenlich gehenket an disen
brieff. ✳ geben ze Kùngesfelt an dem nechstē mentage ✳ vor sant Martins tag, ✳ nach gotz geburt drùzehen hundert und sibentzig
jaren, dar nach in dem nùnden jare. ✳